Fis-16 ta' Lulju 2018, il-Kunsill adotta direttivi ta' negozjati għar-Rappreżentant Għoli għall-Affarijiet Barranin u l-Politika ta' Sigurtà u l-Kummissjoni Ewropea biex jinnegozjaw Ftehim Imsaħħaħ ta' Sħubija u Kooperazzjoni mal-Użbekistan. Il-ftehim il-ġdid ser jissostitwixxi l-Ftehim ta' Sħubija u Kooperazzjoni tal-1999 u ser isaħħaħ ulterjorment ir-relazzjonijiet bejn l-UE u l-Użbekistan. Il-ftehim futur huwa mistenni jkopri oqsma bħad-djalogu politiku u r-riformi politiċi, l-istat tad-dritt, il-ġustizzja, il-libertà u s-sigurtà, id-drittijiet tal-bniedem, il-migrazzjoni, il-kummerċ, kif ukoll l-iżvilupp ekonomiku u sostenibbli. Huwa ser jippromwovi ambjent favorevoli għan-negozju u l-investiment. Ser jipprevedi wkoll il-kooperazzjoni fir-rigward ta' kwistjonijiet ta' politika barranija u sfidi globali bħat-tibdil fil-klima, il-korruzzjoni u l-ġlieda kontra t-terroriżmu. Taħt it-tmexxija l-ġdida tiegħu, f'dawn l-aħħar snin l-Użbekistan għamel progress sinifikattiv fejn għandhom x'jaqsmu r-riformi, it-titjib tad-drittijiet tal-bniedem, l-iżvilupp tal-kooperazzjoni reġjonali mal-ġirien tiegħu tal-Asja Ċentrali u mas-sħab internazzjonali, u biex jippromwovi s-sigurtà u l-istabbiltà fir-reġjun. Permezz tal-Ftehim Imsaħħaħ ta' Sħubija u Kooperazzjoni ppjanat, l-UE tinsab lesta żżid l-impenn tagħha biex tappoġġa aktar dawn l-isforzi u biex ir-relazzjonijiet bilaterali javvanzaw għal livell ġdid fl-interess kemm tal-UE kif ukoll tal-Użbekistan. Skeda informattiva UE-Użbekistan (sit web SEAE) Id-delegazzjoni tal-UE għall-Użbekistan Ara l-paġna tal-laqgħa